Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 948

7. Az értékelés módszerei Az értékelés a tanulási folyamat sajátos tevékenységterülete. A hagyományos pedagógiában döntően a tanulóra irányuló tanári tevékenység volt, melyben – egyéb értékelési funkciók mellett: a tanulók szelekciója, a pályaválasztás orientálása – a minősítés jutott hangsúlyos szerephez. Mit, hogyan értékel a pedagógus a pályaorientáció területén? Az érdeklődést, az egyéni gondolkodást, kreativitást, problémalátást, problémamegoldó készséget, sokoldalú, célszerű problémamegközelítést, eszközhasználatot, tanulási módszert, kitartást, együttműködést stb. Az értékelési módok személyesek, alapos megismerés alapján az egyénnek szólnak, segítő, formáló, buzdító, megerősítő, metakommunikatív, szóbeli értékelés a domináns. A munka, maga a tevékenység, az elvégzett feladat, a megismerés öröme jelent visszajelzést, megerősítést s további motivációt. Szerves része az önértékelés. A pályaorientáció területén nem minősítünk jeggyel, hanem szövegesen értékeljük a tanulók munkáját évente legalább két alkalommal. 2006/79/II. szám Az aktívan dolgozó diáknak felelősséget kell vállalnia saját munkájáért. Ennek egyik feltétele, hogy magában az értékelési folyamatban is partner lehessen. Látnia kell saját fejlődését, eredményét és problémáit annak érdekében, hogy felkészülhessen az életpálya-építésre, az élethosszig tartó tanulásra. A tevékenységközpontú pályaorientáció lényegesen megnöveli az olyan szóbeli és írásbeli tanulói produktumok számát és formáját, amelyet nem lehet a „helyes válasz” kipipálásával értékelni. Önmagunk és a tanulók előtt is konkréttá és nyilvánvalóvá kell tenni a jó munka követelményeit. Világosan kell látnunk és a tanulókkal láttatnunk a célokat, és már a folyamatot megelőzően pontosan kell ismerniük az értékelés kritériumait ahhoz, hogy tanulásukat, tevékenységüket tudatosan és felelősen alakíthassák. Többek között tudniuk kell, mitől jó egy prezentáció vagy egy portfólió, mitől hatékony vagy problémás a csoport munkája, milyen szempontoknak kell megfelelnie egy szóbeli megnyilatkozásnak, ki a hatékony vitatkozó vagy mitől jó az érvelés. Mindez a cél eléréséhez szükséges követelmények részletes és konkrét szempontokra bontásával és közzétételével történhet. A kritériumrendszerre alapozott értékelés a folyamatban formatív, kimenetnél szummatív szerepet tölthet be. Irodalom: Csapó Benő: A tanulói teljesítmények értékelésének méréses módszerei = Pőcze Gábor (szerk.): A közoktatási intézmények tevékenységének tervezése és ellenőrzése, OKI, 1997. Falus Iván – Kimmel Magdolna: A portfólió, Oktatás-módszertani kiskönyvtár, Gondolat Kiadói Kör ELTE BTK Neveléstudományi Intézet, 2003. Golnhoffer Erzsébet: A pedagógiai értékelés = Didaktika (Falus Iván szerk.), Nemzeti Tankönyvkiadó, 1999. Hunyadi Györgyné – M. Nádasi Mária: Osztályozás? Szöveges értékelés? (Modern pedagógia a gyakorlatban), Dinasztia Kiadó, 2004. Kagan, Spencer dr.: Kooperatív tanulás, Önkonet Kft, 2001.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes